钦定古今图书集成/明伦汇编/官常典/第074卷 > 贞阳侯明
## 钦定古今图书集成/明伦汇编/官常典/第074卷 > 贞阳侯明

按《南史梁长沙宣武王传》：“宣武王懿子明，字靖通，少
被武帝亲爱，封贞阳侯。太清元年为豫州刺史。百姓
诣阙拜表，言其德政，树碑于州门内。及碑匠采石出
自肥陵，明乃广营厨帐，多召人物，躬自率领牵至州。
识者笑之曰：‘王自立碑，非州人也’。武帝既纳侯景，大
举北侵，使南康王会理总兵，明乃拜表求行，固请，乃”
许之。会理已至宿预，诏改以明代为都督水陆诸军，
趣彭城，大图进取。敕曰：“侯景志清邺、洛，以雪仇耻，其
先率大军，随机抚定。汝等众军可止于寒山筑堰，引
清水以灌彭城。大水一沈，孤城自殄，慎勿妄动。”明师
次吕梁十八里，作寒山堰以灌彭城，水及于堞，不没
者三板。魏遣将慕容绍宗赴救，明谋略不出，号令莫
行。诸将每谘事，辄怒曰：“吾自临机制变，勿多言。”众乃
各掠居人，明亦不能制，唯禁其一军无所侵掠。绍宗
至，决堰水，明命将救之，莫肯出。魏军转逼，人情大骇。
胡贵孙谓赵伯超曰：“不战何待？”伯超惧，不能对。贵孙
乃入陈苦战，伯超拥众弗敢救，曰：“与战必败，不如全
军早归。”乃使具良马载其爱妾自随，贵孙遂没。伯超
子威方将赴战，伯超惧其出，使人召之，遂相与南还。
明醉不能兴，众军大败，明见俘执，北人怀其不侵掠，
谓之义王。及至魏，魏帝引见明及诸将帅，释其禁，送
晋阳。勃海王高澄礼明甚重，谓曰：“先王与梁主和好
十有馀年，闻彼礼佛文，常云奉为魏主，并及先王。此
甚是梁主厚意，不谓一朝失信，致此纷扰。”因欲与梁
通和，使人以明书告武帝，方致书以慰高澄。东魏除
明散骑常侍。及闻社稷沦荡，哀泣不舍昼夜。魏平江
陵，齐文宣使送明至梁，并前所获梁将湛海珍等，皆
听从明归，令上党王涣率众送之。是时太尉王僧辩、
司空陈霸先在建康，推晋安王方智为太宰、都督中
外诸军事，承制置百官。涣军渐进，明与僧辩书求迎，
僧辩不从。及涣破东关，斩裴之横，僧辩惧，乃纳明。于
是梁舆东度，齐师北反。明至，望朱雀门便长恸，迄至所止，道俗参问，皆以哭对之。及称尊号，改承圣四年
为天成元年，大赦境内。以方智为太子，授王僧辩大
司马，遣其子章驰到齐拜谢。齐遇明及僧辩使人在
馆，供给宴会，丰厚一同武帝时使。及陈霸先袭杀僧
辩，复奉晋安王，是为敬帝，而以明为太傅。建安王报
齐，云“僧辩阴谋篡逆，故诛之。”仍请称臣于齐，永为蕃
国。齐遣行台司马恭及梁人盟于历阳。明年，齐人征
明，霸先犹称蕃将，遣使送明，疽发背死。时王琳与霸
先相抗，齐文宣遣兵纳永嘉王庄主梁祀，追谥明曰
“闵皇帝。”